KIRJALLINEN KYSYMYS E-1157/02

esittäjä(t): Salvador Garriga Polledo (PPE-DE) komissiolle

(24. huhtikuuta 2002)

Aihe: Opiskelijoiden ja opettajien vapaa liikkuvuus Euroopan unionin jäsenvaltioissa

Tavoite tehdä EU:sta avoin tiedon alue edellyttää Euroopan unionin jäsenvaltioilta yhteisten tavoitteiden määrittelemistä avoimen ja kilpailukykyisen yhteiskunnan luomiseksi.

Siksi on välttämätöntä pyrkiä niin opiskelijoiden kuin opettajienkin todelliseen vapaaseen liikkuvuuteen unionin jäsenvaltioissa ja siksi on ryhdyttävä kiireellisesti laadun arviointia ja automaattista tutkintojen tunnustamista sekä opiskelijoiden ja opettajien liikkuvuutta edistäviä opiskelujaksoja koskeviin toimiin.

Voiko komissio ilmoittaa, mikä on konkreettinen ja mahdollinen aikataulu opettajien ja opiskelijoiden vapaan liikkuvuuden tosiasialliselle toteuttamiselle? Minkä ohjelman avulla se on mahdollista toteuttaa kohtuullisessa määräajassa ottaen huomioon tämän tavoitteen suuren merkityksen?

Frederik Bolkesteinin komission puolesta antama vastaus

(4. kesäkuuta 2002)

Opettajien vapaa liikkuvuus unionissa on varmistettu vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetulla neuvoston direktiivillä 89/48/ETY(1). Tämän direktiivin mukaan jäsenvaltion kansalaisella on oikeus harjoittaa toisessa jäsenvaltiossa ammattia, johon hän on hankkinut täyden pätevyyden jäsenvaltiossa, josta hän on peräisin. Direktiivin mukainen tunnustaminen ei ole automaattinen: jos ammattialan laajuus on hyvin erilainen kahdessa eri jäsenvaltiossa tai jos maahanmuuttajan suorittaman koulutuksen sisältö poikkeaa selvästi vastaanottavassa jäsenvaltiossa edellytettävästä koulutuksesta, toimivaltainen viranomainen voi edellyttää maahanmuuttajalta sopeutumisaikaa tai kelpoisuuskoetta ennen kuin hänen tutkintonsa tunnustetaan. Tämä johtuu siitä, että direktiivillä ei yhdenmukaisteta ammatteja Euroopan tasolla, vaan siinä annetaan jäsenvaltioille vapaus säännellä ammatteja parhaaksi katsomallaan tavalla. Sellainen opettajan ammattipätevyyden yhdenmukaistaminen yhteisön tasolla, jonka vuoksi ainakin yhdessä jäsenvaltiossa on muutettava niitä ammatin harjoittamisesta lailla säädettyjä periaatteita, jotka koskevat luonnollisten henkilöiden koulutusta ja ammattiin pääsyn edellytyksiä, edellyttää EY:n perustamissopimuksen 47 artiklan 2 kohdan mukaisesti ministerineuvoston yksimielistä päätöstä. Komissio ei ole tietoinen siitä, että kyseisen alan yhdenmukaistamisella olisi laajaa kannatusta.

Mitä tulee opettajien ja opiskelijoiden liikkuvuuteen eri koulutuslaitosten välisten vaihtosopimusten puitteissa, komissiolla on vuodesta 1987 lähtien ollut toiminnassa Sokrates-ohjelmaan kuuluva toimi (Erasmus), joka on tarkoitettu edistämään nimenomaan opiskelijoiden ja opettajien liikkuvuutta jäsenvaltioissa, ETA-maissa sekä viime aikoina myös ehdokasmaissa. Nykyisin Erasmus-ohjelmaan osallistuu vuosittain 110 000 opiskelijaa ja noin 14 000 opettajaa.

Osana vuoteen 2006 jatkuvia toimintoja Socrates/Erasmus-ohjelman toimi 2 edistää esimerkiksi eurooppalaisen opintosuoritusten ja arvosanojen siirtojärjestelmän (ECTS) käyttöä, jonka avulla opintojaksojen akateeminen tunnustaminen ja sen myötä myös liikkuvuus helpottuu.

Akateeminen tunnustaminen on avaintekijä edistettäessä ihmisten liikkuvuutta koulutustarkoituksessa. On kuitenkin muistettava, että kyseessä on täysin jäsenvaltioiden (ja jäsenvaltioissa toimivien korkea-asteen oppilaitosten) toimivaltaan kuuluva ala, johon yhteisö ei voi puuttua.

(1) EYVL L 19, 24.1.1989.